Oberon (Mond)
Dr Oberon (au Uranus IV) isch dr usserscht un zweitgröscht vu dr grosse Mönd vum Planet Uranus. Er isch am 11. Jänner 1787 vum Wilhelm Herschel entdeckt un wie die andere vu dr vier zerscht entdeckte Uranusmönd (Oberon, Titania, Ariel, Umbriel) vu sinem Sohn John uf Figure vum William Shakespeare oder vum Alexander Pope daift worre. Dr Namenspatron vum Oberon isch in im Shakespeare sinem Summernachstdrüm dr Chenig vu dr Elfe.

Bahndate 
Dr Oberon umchreist dr Uranus ime middlere Abstand vu 583.519 km in guet 13 Däg un 11 Stund. D'Bahn wiist e liichti Bahnexzentrizität vu circa 0,0016 uf un isch etwa 0,7° gegeniber em Äquator vum Uranus gneigt.

Ufbau un physikalischi Date 
Dr Oberon het e Durchmesser vu 1523 km un isch demit numme gringfüegig (45 km) chleiner wie d'Titania. Driber nus ähnle sich die beide Mönd in ihrene physikalische Date starch, wobi Oberon mit ere middlere Dichti vu 1,63 g/cm3 nochmols eweng liichter isch wie si „Ehefrau“. Dr Oberon wiist e relativ hochi Albedo vu 0,24 uf, säll heisst 24% vum igstrahlte Sunneliecht werre vu dr Oberflächi reflektiert. Us beide Date losst sich ableite, dass dr Oberon wohrschins zue guet 50% us Wasseris, 30% us silikatischem Gstei un 20% us Chohlestoff- un Stickstoffverbindige bestoht. 

Die middler Oberflächetemperatur betrait -188° Celsius. An dr Oberflächi betrait d'Schwerbeschlünigung 0,346 m/s2, säll entspricht numme 4% vu dr irdische.

Dr Oberon rotiert ebefalls in 13 Däg un 11 Stund um die eige Ax un wiist demit, wie dr Erdmo, e bundeni Rotation uf.

Ufnahme vu dr Rümsonde Voyager 2 hän e vu Chrater ibersaiti, veristi Oberflächi zeigt, wo offesichtlich sehr ald isch un numme wänig geologischi Aktivitäte ufwiist. In vilene Chrater finde sich uf em Bode Ablagerige vu ere noch ubekannte, dunkle Substanz.

Medie

Weblink 
 Uranus' Known satellites (engl.)

Mond